15. schôdza NR SR - 9.deň - B. popoludní
Dátum: 2024-06-25
Poslanec: Migaľ, Samuel (HLAS - SD)
Druh vystúpenia: Vystúpenie

148. No vypočuli sme si tu už naozaj všetko, ale k tomuto kútu hanby sa vyjadrovať nebudem. Nemá to zmysel, sú to odborníci na bezpečnosť, niekto na odpočúvanie sekretárok, niekto na odstraňovanie bezpečnostných zariadení z vládnej siete a ten, ktorý tu hovorí o vytieraní si podlahy, tak viete to, s vami by sa ani podlaha nedala vytrieť, pán Pročko, lebo ste taká špina, že by sa s tým ani podlaha nedala vytrieť. Prepáčte, musel som to povedať. (Reakcia z pléna.) On to zvykne používať, že si vás tu, že si vás tu varia ako žaby, tak som zvedavý, ako si vás uvarí tento pán o malú chvíľu, ale naozaj nechcem byť emotívny a nechcem byť expresívny. Poďme k tomu, o čom sa tu bavíme teraz celý tento čas, o odvolávaní pani Kolíkovej. Skúsme ísť tak trochu od začiatku a poďme do tej nedávnej histórie Slovenskej informačnej služby, ktorú, ako vieme, rozvrátila minulá vláda. Pani Kolíková boli ste súčasťou tej vlády? Boli. Boli ste ministerka v tom čase. V tom čase sa diali veci, kedy sa na Slovenskej informačnej službe uskutočnilo také záhadné stretnutie. Pán Dubéci, hovoríte, že vy s tým nemáte spoločné nič. A bola to vaša pani prezidentka, ktorá zvolala to stretnutie. (Reakcia z pléna.) Áno, áno, áno. Bola to, bola to, bola to vaša pani prezidentka, ktorá vyšla z vášho, z vašej politickej strany a zvolala to záhadné stretnutie, a ja budem veľmi rád, keď si vypočujeme, a možno už to bude čochvíľa, a v uzavretom kruhu poslancov tú správu, ktorá tu bola čítaná vtedy za zatvorenými dverami, čo vtedy sa dialo v Slovenskej informačnej službe. A ozaj, keď už sme pri tej pani prezidentke, tak bola to práve pani prezidentka a ja som sa jej na inaugurácii poďakoval za to, čo urobila pre Slovensko, aj keď som jej jedným dychom dodal a povedal, že boli veci, s ktorými som nesúhlasil, a toto bola jedna z nich, pretože nepostupovala podľa zákona a nevymenovala vládou navrhnutého kandidáta na riaditeľa Slovenskej informačnej služby a toto je možnože zárodok tohto celého, tohto celého, čo sa tu vlastne aj dnes deje. Následne na to vznikol výbor, osobitný kontrolný výbor na kontrolu Slovenskej informačnej služby a následne začal zasadať. Zasadal tak, ako zasadal, ale pani predsedníčka Kolíková nebola spokojná, nebola spokojná s tým, ako, aký postup zvolila vládna koalícia, že teda do vedenia služby sme prostredníctvom, alebo teda vláda prostredníctvom zmeneného štatútu služby vymenovala námestníka a udelila mu kompetencie, a to len preto, aby Slovenská informačná služba začala po dlhom čase aspoň ako-tak fungovať. No a potom, čo sa nedozviem napríklad na výbore? A nebudem hovoriť nič tajné. Že príde námestník poverený riadením Slovenskej informačnej služby a prinesie nám informácie o tom, kde hovorí o tom, že, že tá služba naozaj funguje, že výmena spravodajských informácií nielen medzi, nielen zo Slovenska navonok, ale aj zvonku na Slovensku prúdia absolútne normálne. Pani Kolíková sa postaví pred kamery a povie, že výmena spravodajských informácií nefunguje. No tak ja neviem, či mám veriť nejakému analytikovi v Českej republike alebo či mám veriť autorite, ktorá je poverená riadením Slovenskej informačnej služby, a povedali nám to spravodajskí dôstojníci, ktorého, mimochodom, meno pani Kolíková prezradila na tlačovej konferencii, a napriek tým výhovorkám, ktoré tu dnes odzneli, aj z jej úst odznelo meno tohto spravodajského dôstojníka. A pokiaľ to považujete, ako ste povedali, pán Hlina, za chybu v systéme, tak to nie je chyba v systéme, pretože to je veľký problém, je to veľký bezpečnostný problém, pokiaľ sa odkryje identita spravodajského dôstojníka. A poďme ďalej. Pani Kolíková jednoducho si povedala, že sa posťažuje generálnemu prokurátorovi. Napísala mu list. Napísala mu list nie ako poslankyňa, ale napísala mu list ako predsedníčka výboru osobitného kontrolného výboru. Ja som presvedčený o tom, že pani predsedkyňa musí konať na základe uznesenia. Žiadne uznesenie o tom, aby my sme sa na niečom takom uzniesli, som nevidel. Nijaké také uznesenia, kolegovia, sme neprijali. Potom ja sa pýtam, na základe akého mandátu, pani predsedkyňa, ste podávali takýto podnet? Ako poslankyňa Národnej rady? Ako poslankyňa Národnej rady by ste nemali mať, prirodzene, takéto informácie, ktoré podstupujú stupňu utajenia. Tak ja sa pýtam ako. Teda ako poslankyňa alebo ako predsedníčka, alebo ako predsedníčka, poslankyňa alebo? (Reakcia z pléna.) No a aby som, ja som si tu vypočul za tie dve hodiny dosť, nechal som vás vyhovoriť všetkých do posledného. Teraz by som chcel reagovať naozaj ja. No a čo sa týka, čo sa týka tohto návrhu, ja som rád, že tento návrh je tu na rokovaní v pléne, nebavíme sa o tom a naozaj sa nebavíme o tom, že tento výbor pripadne koalícii, máte naňho právo, máte naňho nárok. V prípade, že bude pani predsedníčka odvolaná, nech sa páči, dohodnite sa a zvoľte si nástupcu pani Kolíkovej. Je to len a len vo vašich rukách. A ja už len na záver by som dodal, že naozaj tieto dnešné vaše príspevky, ktoré absolútne nereflektovali na dodržiavanie zákona. Viete, je taká fráza vo verejnom priestore, spravte si test niekým druhým , nechcem povedať, že Ficom, ale spravte si test Ficom , keby to bolo opačne a keby, keby to garde bolo opačne a vy by ste boli pri moci a niekto by postupoval tak ako to, ako postupovala pani Kolíková, to návrh, ten návrh na to odvolanie by prišiel už ďaleko skôr. Čiže za mňa len toľko, že naozaj táto dnešná debata... A ešte jedna poznámka, aby som nezabudol. Hovoríte, že sme o tom nijakým spôsobom nediskutovali. Ja som tu v parlamente dennodenne, ja som ten návrh podával za skupinu poslancov... Podával som ho 24. mája? Tak to tu dnes tuším odznelo, nepamätám si ten presný dátum. Pán Dubéci, dneska som vás stretol, tuto ste ma pýtali na chodbe, či to naozaj podávam. Keď ste chceli o tom diskutovať a debatovať, bol na to priestor, bol na to priestor, ale dobre, však debatujeme, diskutujeme. (Reakcia z pléna.) Na záznam, môžme aj mimo záznamu, aj na záznam. Ja s tým nemám absolútne žiaden problém. Takže toto je naše stanovisko k tomu. Aj napriek tomu, že ho spochybňujete, ja za ním stojím a ja budem rád, keď kolegovia z koalície za tento návrh zahlasujú. Ďakujem pekne.